Hemm raħal żgħir fl-Italja, mhux tant 'il bgħid minna, bl-isem ta' Nusco. Jgħixu fih madwar erbat'elef ruħ. Post merfugħ 'il fuq fil-provinċja ta' Avellino. Għandu veduti mill-isbaħ, arja tajba u storja interessanti. Jingħad li għadda minn hemm il-kmandant minn Kartaġni, Annibali, bl-iljunfanti tiegħu, li l-leġġenda tirrakkonta li mitulu maqbuda fit-tajn. Iktar 'il quddiem, il-Longobardi bnew kastell strateġiku li għadu hemm, jidher. Post li għadda mit-tbatija tal-faqar u l-miżerja, li wasslu lil diversi biex jemigraw fl-Amerika Latina u l-Istati Uniti tal-Amerika. Post li ra ħidmet il-Partit Demokratiku Kristjan ta' Alcide de Gasperi jgħinu jieħu lura dinjità u ruħ. Nusco fil-politika Illum, Nusco hija trasformata, nadifa u pjaċevoli. Irid jiġi rikonoxxut li l-programm soċjali ta' dak il-partit kien strumentali biex bidel ħafna lil dak il-pajjiż u 'l-poplu tiegħu. Għolla 'l fuq u ġieb miegħu ġustizzja soċjali lil ħafna. Mhux biss, imma kien xprun sabiex diversi bnedmin daħlu fil-politika sabiex iservu. Ftit partiti jħarsu lejn din l-attività umana minn din il-lenti. Ftit huma dawk li jorbtuha mas-servizz lejn il-poplu u lejn il-proxxmu. Ftit jarawha f'dawl daqshekk nobbli, indipendentement jekk wieħed, fl-aħħar tal-ġurnata, jispiċċax mexxej kbir u nazzjonali. Kungress tad-Demokrazija Kristjana Niftakar iktar f'dan meta fl-1986, bħala żagħżugħ, kelli x-xorti li nsib ruħi preżenti nisma' f'wieħed mill-aħħar kungressi tal-Partit Demokratiku Kristjan Taljan. Niftakar ċar lil Luigi Ciriaco De Mita, dak iż-żmien segretarju politiku, jitkellem u jippreżenta r-rapport tiegħu. Erba' sigħat sħaħ li fihom ma setax jieqaf, fost ċapċip u kunsens ġenerali. Hemm stajt immiss u nifhem ferm iktar dak li kont ilni nsegwi. Nifhem il-bnedmin, id-deputati, il-kunsilliera u t-tesserati. Persuni ġejjin minn kull rokna tas-soċjetà. Jagħtu sehemhom f'għan wieħed: dak politiku. De Mita, raġel twil, b'vuċi partikolari ma kellux, u wieħed irid jgħid ukoll li sallum għad m'għandux, diffikultà biex jesprimi ruħu. Ċar fil-ħsieb u fil-kliem. Imma iktar minn hekk, kellu quddiemu l-kuntest storiku li kien qiegħed jitkellem fih. Dak li wasslu sa dak il-mument. U iktar minn hekk, proprju fl-għarfien tal-istorja fejn irid imur 'il quddiem. Fejn irid lill-poplu tiegħu biex jimxi iktar. Dan il-politiku serva fil-partit, imma lill-pajjiż bħala Prim Ministru u ministru. Kien fil-Parlament Taljan u dak Ewropew u baqa', straordinarjament, sallum iservi. Fost il-kotba li għandi fil-librerija, hemm wieħed tiegħu. Stampat fl-1988, it-titolu huwa Ktieb li huwa mimli b'ideat u osservazzjonijiet, li f'ħafna sens għadhom rilevanti sal-ġurnat tallum. Għandu ħafna li jimmeritaw li nirriproduċi għalikom. Il-problema tal-parte ċipazzjoni Dak li ħass De Mita għadu magħna sallum. Ir-raġunijiet storiċi tiegħu nbidlu, imma hemm bażi u raġuni kostanti. Is-soċjetà tbati sabiex tiġbed bnedmin fid-dinja għas-servizz pubbliku. Sija f'dik tal-politika, kif ukoll fid-dinja reliġjuża. Tbati għax forsi ma tifhimhomx. Għax huwa diffiċli li wieħed jimpenja ruħu. Iktar u iktar meta jagħraf li jrid iwettaq sagrifiċċju kbir, tiegħu nnifsu, ta' dak li l-bnedmin ġeneralment isejħu "ħajja normali". Jitlef dak li huwa, u jsib ruħu f'dak li oħrajn jgħidu li huwa. Jipprova jkun ta' għajnuna u servizz lil dawk li, f'mumenti, jsibhom ma jridux imissu miegħu. Ta' dawk li jridu minnu, imma jiċħduh. Jiċħduh fis-sens li ma jkunux iridu jkollhom x'jaqsmu miegħu, qisu jġorr xi marda serja u kontaġġjuża. Id-determinazzjoni Nistgħu nilmentaw kemm m'għadniex. Però, iktar minn hekk, nikteb biex ngħid kemm għandna nirringrazzjaw lil dawk li jkomplu jkunu ta' servizz. Dawk li ma jieqfux, u jibqgħu jippruvaw. Jagħtu eżempju b'ħajjithom. Jippruvaw jispiraw u, fl-istess ħin, jiftħu orizzonti għal dawk li qed jaħsbuha. Proprju għalhekk ktibt dan l-artikolu. Wieħed u disgħin Dan iktar fid-dawl tal-fatt li De Mita twieled fit-2 ta' Frar 1928 f'dan ir-raħal żgħir ta' Nusco. Illum, għalhekk, għandu wieħed u disgħin sena. Età li fiha diversi jqisuk li spiċċajt, li m'għandekx aktar x'tagħti. Imma hu, li kien fl-ogħla quċċati tal-pajjiż, ma ddejjaqx, b'umiltà, jqiegħed ruħu għas-servizz mill-ġdid. Illum ilu mill-2014 jokkupa l-kariga ta' Sindku ta' Nusco, elett b'maġġoranza. Wieħed fost ħames kunsilliera. Baqa' bniedem li jħobb lill-proxxmu u jagħti sehmu fil-ħajja pubblika. Ma tantx għandi dubju li l-formazzjoni Demokratika-Kristjana tiegħu żammitu milli jkun wieħed minn dawk li jibqgħu jservu.
Dawk li jibqgħu jservu.